Regering 'steeds simpatiek' oor SA Express | Netwerk24
Deur Francois Williams 10 Julie 2020 17:45
Die regering is steeds simpatiek oor die lot van die werknemers van sy streeklugdiens SA Express, wat al maande lank nie salarisse ontvang nie, het die departement van openbare ondernemings Vrydagmiddag gesê.
SA Express is finaal deur Covid-19 gekelder.
Dit volg op berigte dat die departement geweier het om gehoor te gee aan 'n versoek om skeidingspakkette vir die 691 werknemers te finansier.
Maar die departement sê die versoek word in werklikheid nog deur die regering oorweeg.
Pravin Gordhan, minister van openbare ondernemings, het ook al vroeër belowe dat sy departement by die Werkloosheidsversekeringsfonds hulp vir die werknemers sal vra.
Mediaberigte het Donderdag opgeduik oor 'n brief wat Kgathatso Tlhakudi, waarnemende direkteur-generaal van openbare ondernemings, aan een van die werknemer-verteenwoordigers van SA Express gestuur het. Dit was in reaksie op 'n versoek vir post-aanvangsfinansiering vir SA Express se sakeredding, wat volgens Tlhakudi van die hand gewys is.
Maar volgens die departement is sy antwoord verkeerd geïnterpreteer dat as die regering nie wil help met geld vir skeidingspakkette nie.
Die departement het beklemtoon die lugdiens is in Februarie in sakeredding geplaas weens sy geldposisie wat erg verswak het.
Die regering het in die vorige boekjaar 'n reddingsboei van R1,5 miljard aan SA Express gegee om hom van bankrotskap te red en sy kontantvloei te verbeter, maar sy bedrywighede het steeds agteruitgegaan.
Die lugdiens is tans in voorlopige likwidasie.
Die sakeredders kon nie met 'n lewensvatbare reddingsplan vorendag kom nie, en boonop het die Covid-19-pandemie toegeslaan, wat lugdienste wêreldwyd erg getref het.
Meer oor: Sa Express | Covid-19 | Likwidasie | Staat Van Inperking | Lugdienste | Koronavirus | Sakeredding | Vlak 3 | Inperking